**Maturalno putovanje Zrakoplovne tehničke škole Rudolfa Perešina, Velika Gorica u Grčku, 24.** – **30. 8. 2018.**

**Za maturalno putovanje u Grčku bilo je prijavljeno 55 učenika, no jedan se učenik, nažalost, razbolio. Iz 4. IRE išlo je 23 učenika, 4. ZIM se kitio s 9 učenika, a iz 4. ZP putovalo je 22 učenika.**

**Krešo Lušić, prof. bio je naš vođa puta pa ga je u hotelu ruska konobarica prozvala *Captain*** (eng. kaptən, kapetan).

**U pratnji 4. ZIM-a bio je razrednik Jozo Antunović, prof.**

**S 4. IRE-om je umjesto razrednice, Ivanke Travančić, prof., išla Dobrila Arambašić-Kopal, prof., a umjesto razrednice 4. ZP-a, Jelene Petrović, na put je išla Karmela Boc, prof.**

**1. dan:** S Autobusnog kolodvora Velika Gorica krenuli smo po dio učenika, u ponoć prema Zagrebu (Zagrebačkom velesajmu). Vozili smo se, uz usputne odmore tijekom puta, prema San Marinu, gdje smo imali organiziran razgled. San Marino je jedna od najstarijih država na svijetu, koju je, prema predaji, 301. god. osnovao klesar Marin s otoka Raba. Kad smo došli do Ancone, ukrcali smo se na luksuzni brod – trajekt.  Na brodu smo, nakon večere, i spavali.

**2. dan:** Započeli smo s doručkom  na brodu. Došli smo u luku Igoumenitsu i iskrcali se s broda te nastavili vožnju autobusom u smjeru pokrajine Thessalije. Vrijedilo je popeti se da bismo razgledali jedan od šest čudesnih, „lebdećih“ bizantskih samostana u kompleksu Meteora. Nakon toga smješteni smo bili u hotelu, u Kalambaki. 

**3. dan**: Nakon doručka, vozili smo se prema prelijepim, no gorućim Delfima, nekadašnjem svetištu i proročištu u Fokidi, pod planinom Parnas. Obišli smo ostatke Apolonovog hrama, podsjetivši se na njegovu najpoznatiju proročicu Pitiju. U Delfima su se u antičkoj Grčkoj natjecali najbolji grčki atletičari na Pitijinim igrama, pretečom Olimpijskih igara. Posjetili smo grčke riznice, Atenino utočište Tholos, kazalište (teatar)... Poslije toga smo se vozili prema Ateni, gdje smo imali večeru i noćenje. 

**4. dan:** Nakon doručka smo otišli na cjelodnevan obilazak izrazito vruće Atene. Pogledali smo Trg Omonia, Trg Sintagmu, s Parlamentom i evzonima – upečatljivo odjevenom/obuvenom svečanom gardom, Hadrijanova vrata, *Olympeion* (Olimpejon). Gardu naoko nije gledao samo jedan pas kojem vrućina nije smetala u spavanju. Popeli smo se na, nevjerojatno lijepu, Akropolu koja nakon mnogobrojnih stoljeća svjedoči o zlatnom dobu Perikla… Dobili smo dosta slobodnog vremena te obavili kupovinu (Ermou, Adrianova ulica), šetali po uličicama četvrti Plaka, Monastiraki ili Kolonaki, ručali *gyros*... Nakon toga smo išli u hotel, večerali i mogli spavati.

**5. dan**: Započeli smo doručkom i odjavom iz hotela. Vozili smo se autobusom u razgled poluotoka Peloponeza: Korinta, Korintskog kanala, Epidaura, jednog od najpoznatijih dijelova antičke Grčke, Naupolion, Mikenu, s Atrejevom riznicom, posjetili radionicu keramike, gdje smo naučili što je Pitagorina čaša\*, prisjetivši se Pascalovog zakona spojenih posuda te hidrostatičkog tlaka. Poslije smo krenuli prema luci Killini, gdje smo se ukrcali na brod te napustili kopnenu Grčku. Nakon dvosatne plovidbe došli smo do nezaboravno lijepog jonskog otoka Zakynthos na čijoj je arhitekturi, npr. na crkvenim zvonicima, primjetan venecijanski utjecaj. Vozili smo se do hotela, u kom nas je čekala večera i krevet.   
\* PITAGORINA (PITAGOREJSKA) ČAŠA

Ukoliko bi se ova čaša prepunila, tj. ukoliko bi osoba bila pohlepna, sadržaj bi iscurio kroz rupu na stalku. Ovoj čaši je cilj bio promovirati jednu od četiri vrline koje je zagovarala Pitagorina škola – umjerenost. Ostale tri su: razboritost, pravednost i hrabrost.

**6. dan:** Otišli smo u razgled otoka Zakynthos koji ima nadimke *Cvijet* *Levanta, grčka Firenca.* Glavni grad Otoka je istoimen grad Zakynthos ili, kako ga lokalno stanovništvo zove, Zante, nad kojim je stara srednjovjekovna tvrđava Bohali. Na ovom otoku su i gradovi, ljetovališta Laganas, Argasi, Tsilivi… Do jedne od najljepših mediteranskih plaža Navagio (domaćini izgovaraju Navajoili Shipwreck) prvo smo se vozili autobusom, vijugavim, strmim cesticama pola sata, a zatim uživali u vožnji brodićem na kom je treštala raznovrsna glazba. Vozio je skiper, a kapetan (ne samo, već spomenut, naš) brodića sve je budno pratio.Tamo smo proveli čudesno popodne na azurnim valovima, finom pijesku i šljunku, okruženi divovskim stijenama. Nadamo da nismo pridonijeli njihovu djelomičnom urušavanju koje se dogodilo nakon našeg povratka. Nakon toga krenuli smo u hotel na večeru, noćni izlazak i novo sanjanje. 

**7. dan**: Imali smo organiziran razgled grada Zakynthosa, vidjeli *Plateia* (trg) Solomos i crkvu sveca zaštitnika Agiosa Dyionysisa. Nakon odjave iz hotela, vozili smo se autobusom do luke Killini, gdje smo se usidrili te nastavili autobusom do Patrasa. Došli smo na Zračnu luku koja je, na naše čuđenje, još bila zatvorena. Kad su je, na naše veselje (zbog umora), otvorili, prijavili smo se na let. U Zagreb smo, prema planu, sletjeli oko pol sata poslije ponoći.

**Učenici maturalnih razreda (4. IRE, 4. ZIM i 4. ZP) na satu Hrvatskog jezika pisali su kratko mišljenje o *maturalcu*. Neki su, nakon kraćeg uvjeravanja, pristali na objavu. Neki su, nažalost, bili *pretvrdi orasi* pa evo nekih ozbiljnih, i pokoje neozbiljne izjave učenika koji su se htjeli neanonimno, javno izjasniti o maturalnom putovanju ili tek nekom njegovom dijelu.**

**Veronika Klarić, 4. IRE:** *Maturalac je bio zanimljiv, vidjeli smo nove stvari, novu kulturu i ljude. Grci su ljubaznu ljudi, barem oni koje sam srela. Grad Atena je ,OK' iako bi mogao biti čišći. Na Zakynthosu postoji plaža Navagio, na kojoj je kao u raju: pješčana plaža i izrazito modro more. Najvažnije od svega je što smo se svi družili i zabavljali bez svađa i problema. Žao mi je što nije duže trajalo.*

**Marija Lučić, 4. IRE:**

*Dolazak u Grčku kao Marija.*

*Odlazak kao Božica.*

**Lucija Friščić, 4. IRE:** *More, Sunce i 'ekipa', što ti više nedostaje za dobar provod. Grčka je savršeno mjesto za to: lijepe plaže, predivni krajolici, bogata povijest. Naravno, nisu se svi došli kulturno uzdizati, ali što je, tu je. Svi su se dobro proveli i vratili smo se s puno lijepih uspomena i takvih iskustava.*

**Darjan Tin Suša, 4. IRE:** *Jedno iskustvo koje ćemo zasigurno pamtiti cijeli život. Provod koji je ne samo bio nezaboravan već je i učvrstio naša prijateljstva koja odsad povezuje više zajedničkih sjećanja i uspomena.*

**Karlo Bušić, 4. IRE:** *Maturalac je u Grčkoj bio stvarno zanimljiv i zabavan. Svaki njegov dio mi se svidio. Možda je u nekim trenutcima bilo malo naporno zbog uspona ili vrućine, ali to me nije sprječavalo da uživam.*

*Maturalac nam je pomogao da poboljšamo razredne odnose te odnose s drugim razredima, a i profesorima. Ovim putem im se zahvaljujem za sve što su učinili za nas i što su pazili na nas. Drago mi je što je sve dobro prošlo i što nitko nije nastradao.*

*Najzanimljiviji dio maturalca mi je bio svetište Meteora; samostan koji se nalazi na brdu s kojeg je predivan pogled. Na plaži Zakynthos mi je isto bilo lijepo; vožnja brodom plavim morem te sama plaža je stvarno neopisivo lijepa. Izlazak s nekim profesorima mi se isto posebno dojmio te je bilo jako zabavno. Preporučio bih svima da posjete Grčku jer puna lijepih građevina i iskustvo koje se može steći tamo je nezaboravno.*

**Franko Šarić, 4. IRE:** *Maturalac je stvarno iskustvo za sebe. Savjetovao bih svakome da ide jer je neponovljivo iskustvo moći otići u stranu zemlju; školu drži na okupu. Toliko puno učenika pa nastane i puno prijateljstava. Najljepši je taj pozitivan duh koji nam svima omogućuje da se zabavimo što više možemo.*

**Martin Lešković, 4. IRE:** *Ouzo (uzo) ne uz'o.*

**Rino Dobranić, 4. IRE:** *Putovanje u Grčku je sveukupno bilo nevjerojatno, odlično. To je najvjerojatnije jedan od događaja koje ću pamtiti do kraja života. Od cijelog putovanja bih izdvojio otok Zakynthos, spoj ljepote plaže Navagio i noćnog života.Ulica Laganas u samom središtu grada Zakynthosa nešto je što bi svatko trebao doživjeti u svom životu, a pogotovo mladi ljudi poput nas.*

**Luka Opalički, 4. IRE:**

*Maturalac.*

*Sve je time rečeno.*

*Vidiš svašta i doživiš svašta.*

**Max Petrinjak, 4. IRE:**

*Počelo je dobro, završilo još bolje.*

*Stajali smo mirno, ali završili smo dolje.*

*Taj provod bio je strava, a boljela je i glava.*

**Ian Robert Popijač, 4. IRE:** *Nezaboravan provod, iskustvo za pamćenje, odlična 'ekipa'. Dugo će se pričati o tome.*

**Andrej Andonov, 4. IRE:** *Malibu i ja – kombinacija koja je odvela do puno zamagljenih sjećanja.*

**Zvonimir Bosak, 4. IRE:**

*Grčka, ouzo (uzo)* *i ja …*

*tra-la-la-la-la.*

**Martin Kušen, 4. IRE:** *Na maturalcu je bilo odlično, isplatilo se raditi cijelo ljeto da bih si ga mogao priuštiti. Najbolje mi je bilo na Zakynthosu jer su imali dobre klubove, plaže i hot-dogove. Nije mi se svidjelo što nema pitke vode i da ne mogu baciti toaletan papir u WC.*

**Luka Meštrović, 4. IRE:** *Maturalac je bio dosta dobar, ali moglo je biti i bolje. Najbolje mi je bilo u Laganasu, u klubu ,Bar Code'. Ljudi i hrana mi se nisu previše svidjeli i ne planiram ponovmo ići tamo.*

**Karlo Čanić, 4. IRE:** *Na maturalcu sam jako uživao. Bilo je uistinu izvrsno, pogotovo na plaži. Svidjelo mi se i u klubu jer je bila naša glazba. Puno smo putovali, ali isplatilo se jer su mjesta koja smo posjećivali bila izuzetno prelijepa.*

**Lucija Šurbek, 4. ZIM:** *Mislim da nam maturalac svima treba ostati u sjećanju kao zajedničko putovanje, ali mislim da je nekima to putovanje bilo puno više nego oproštajno. Put je bio naporan, no zajedničke večeri i izlasci su popravili dojam. Bilo je svega, od zabranjenog pijanstva, do ljubavi, no najviše su nas iznenadili profesori svojom opuštenošću. Put nam je, na kraju,više bio kao ponovno upoznavanje nego oproštaj.*

**Zvonimir Mareković, 4. ZIM:** *Maturalac mi se svidio iako nas je bilo malo iz razreda, za što sam mislio da je grozno, no na kraju se ispostavilo suprotno. Razgledavanje Grčke je bilo jako naporno, ali kad smo došli navečer u hotel, postalo je bolje. Da zaključim, maturalac je bio odličan, samo smo imali malo slobodnog vremena, kojeg mislim da smo iskoristili na najbolji mogući način.*

**Filip Janković, 4. ZIM:** *Maturalac mi se vrlo svidio. Odmah prvi dan je bilo zanimljivo, bili smo na brodu, i upoznali se s drugim učenicima. Prvi sam put ušao pogledati Casino. Ostali dani su, također, bili odlični, a posljednja noć mi se naročito svidjela jer smo, napokon, svi zajedno izašli u klub.*

**Petar Pavlović, 4. ZIM:** *Na maturalcu mi se najviše svidjelo kasnonoćno druženje s mojim kolegicama i kolegama zrakoplovcima. Posebno me dojmilo druženje uz sok od jabuke i opuštajuću glazbu poput 'Zakaj volim Zagreb?' O putovanjima i razgledavanjima znamenitosti ne mogu puno reći jer u većini slučajeva nisam bio dovoljno pribran zbog spomenutih noći.'Sve je bilo super i sve je bilo za pet jer su svi voljeli nogomet.' P. S. 'Sportom protiv droge!'*

**Franko Budin, 4. ZIM:** *Na maturalcu je bilo mrak! Puno smo putovali. Treba što manje putovati, a što više se zabavljati. Meni je najbolje je bilo navečer po hotelima. ,Supač' su plaže!!! Baš je bilo zakon. Treba ići u Grčku češće.*

**Karlo Bilonić, 4. ZIM:** *Meni se maturalac jako dojmio. Grčka je jako zanimljiva. Bilo je zabavno. Jedina zamjerka je što smo previše razgledavali gradove. Sveukupno, Grčka je sjajna!*

**Antonio Šiljić, 4. ZIM:** *Meni je na maturalcu bilo sve izvrsno, lijepo smo se prov eli. Jedino što bih promijenio je da smo imali manje putovanja autobusom.*

**Ivona Katalenac, 4. ZP***: S obzirom na sve kilometre koje smo proputovali, sva brda na koja smo se popeli, neizdrživu vrućinu koju smo preživjeli i šest neprospavanih noći, ovaj maturalac je bio velik doživljaj i nezaboravno iskustvo. Bilo je bolje od očekivanog i svi smo se odlično zabavili. Svakom bih preporučila da maturalac provede u Grčkoj.*

**Tina Rea Takač, 4. ZP:** *Jako sam zadovoljna cijelim maturalnim putovanjem. Imali smo uvijek dovoljno slobodnog vremena, sve vrijeme smo se družili i zabavljali. Obilazak je bio jako lijep i puno toga smo vidjeli. Katkad je bilo naporno, ali ništa strašno i neizdržljivo. Lijepo vrijeme nas je služilo svaki dan, što je dodatan 'plus'. Bilo je trenutaka kada nam se ništa nije dalo ili smo bili jako umorni, ali to su sve bile slatke muke. Ono najbitnije jest da ništa nemam u lošem sjećanju.*

**Sara Trešćec, 4. ZP:** *Na maturalcu mi je bilo prezabavno. Odlično sam se provela u izlascima i druženjima s,ekipom' i odličnim profesorima te sam se nauživala na predivnim plažama sunčane Grčke.*

**Ana Lorena Rukavina, 4. ZP:** *Za mene je maturalac bio jako uspješan. Zbližila sam se s osobama s kojima nikad nisam ni mislila da ću razgovarati. Jedina loša stvar je organizacija Agencije, ali to je manje bitno.*

**Patricija Kotrman, 4. ZP:** *Maturalac je bio vrlo zanimljiv početak ove školske godine. Proveli smo divnih sedam dana svi zajedno u sunčanoj Grčkoj šećući po raznim gradovima, upoznajući njihovu kulturu, način života, i ono najbitnije, njihovu hranu.*

**Štefica Medved, 4. ZP:** *Posjetili smo mnogo kulturnih znamenitosti, onih zanimljivih i manje zanimljivih. Hrana i hoteli su uglavnom bili odlični, pogotovo hrana iz 'fast fooda' (restorana brze hrane) na Zakynthosu. I vrijeme nas je poslužilo te smo se mogli sunčati i kupati sve dane koje smo bili tamo. U cjelini, bilo mi je predivno jer sam bila s ljudima koji mi mnogo znače.*

**Karla Šiprak, 4. ZP:** *Predivno iskustvo maturalca doživjela sam u Grčkoj, zemlji divnih plaža, prelijepih gradova, bogatoj povijesnim znamenitostima. Sve što smo posjetili, mi se jako dojmilo, a najviše Navagio plaža na otoku Zakynthosu.*

**Dora Trumbetaš, 4. ZP:** *Od Grčke sam dobila što sam i očekivala: predivne plaže, dobru hranu, pristojne ljude. Povijest Grčke je vrlo zanimljiva. Bila sam zadivljena koliko dobro brinu o svojim znamenitostima i koliko su ponosni na njih.*

**Janet Majdandžić, 4. ZP:** *Maturalac mi je bio najljepši doživljaj u mojih pet godina školovanja (dva puta 1. ZP). Toliko mi se svidio da sam istetovirala tetovažu koja će me uvijek podsjećati na maturalac 2018. godine.*

**Margareta Mihaljević, 4. ZP:** *Grčka je lijepa zemlja i ljudi su jako ljubazni,no moj problem u vezi s njom jest što svugdje ima smeća: na ulici, u prirodi… Hoteli u kojima smo boravili su bili dobri, nemam nikakvu posebnu zamjerku niti pohvalu. Najbolji doživljaj na maturalcu je bila predivna plaža Navagio na Zakynthosu.*

**Karlo Jezerčić, 4. ZP:** *Meni je maturalac bio ,bomba'. Prva lijepa stvar je bila brod i to kako je vjetar puhao navečer. Kada smo stigli u Grčku, došli smo u hotel koji je bio jako dobar, a mogli smo ići i na plažu, kupati se. Razgledavanja su mi se manje svidjela jer smo se uglavnom penjali uz stepenice. Sveukupno je bilo odlično i to bih uvijek ponovio.*

**Mateo Štimac, 4. ZP:** *U Grčkoj mi je bilo sve lijepo i zabavno što se tiče programa, samo mi je bilo naporno voziti se po nekoliko sati busom.*

**Tekstove uredila i prepisivala:**

Dobrila Arambašić-Kopal, prof.

**Fotografije:** Karmela Boc, prof.,

Krešo Lušić, prof.